text: 6 Jonatanqa Jehovä munanqanllatam imëpis rurarqan. ¿Imanötaq musyantsik? Ruranqankunapitam (1 Samuel 13:13, 14). Tsë witsanmi Israelta chikeqninkuna 30 mil cärrunkunawan ushakätsita munayarqan. Peru Israelchöqa 600 soldädukunallam karqan. Y rey Saulpa y Jonatanllapam armankuna karqan. Peru Jonatanqa manam mantsakarqantsu, porqui yarparqanmi profëta Samuel kënö ninqanta: "Jutinrëkurmi Jehoväqa markanta jaqirinqatsu" (1 Samuel 12:22). Tsëmi Jonatanqa juk soldädunta kënö nirqan: "Jehoväqa wallkallawan kar o atskaqwan karpis markantaqa salvanmi". Tsëmi soldädunwan ëwëkur chikeqnin soldädukunata ishkë chunkatanö wanuratsiyarqan. Clärum këkan Jehoväman Jonatan markäkunqanqa, tsërëkurmi Jehoväqa bendicirqan. Y Jehovä Patsata kuyuratsiptinmi chikeqninkunaqa alläpa mantsakar kikinkuna pura wanutsinakur qallëkuyarqan. Tsënöpam israelïtakuna tsë guërrachö ganayarqan (1 Samuel 13:5, 15, 22; 14:1, 2, 6, 14, 15, 20).